Me seit, är sig in Athen umespaziert und het mit Lüt uf der Strass diskutiert. D'Theme woner drüber gredt het si filosofisch gsi, das heisst übers Läbe vo de  Mönsche, übere Sinn vom Läbe, und wie me am beschte derzue bitreit, dass es allne besser got. Är heb Froge gschtellt, wo sech no nie öpper vor ihm gschtellt heb. Das isch einige unheimlech gsi, und drum het der Sokrates Feinde gha; am Ändi isch er aaklagt worde für dasser jungi Lüt uf der Schtrass mit sine Diskussione "beläschtigt". Är isch zum Tod verurteilt worde, hätt aber ohni Problem chöne Athen verlo; wil är das ned gmacht het und anstatt eifach furtzgoh der berüemti Giftbächer trunke het, seit me, är  het sech für d Filosofi gopferet. Das alles isch guet beschribe im Wärch vom Platon "d'Apologie (Verteidigungsred) vom Sokrates".